**Kam za vodou v lete**

Oravská priehrada – Vodné dielo Orava, nie je zaradená medzi vyhlásené kúpacie oblasti, prírodné kúpaliská nemajú prevádzkovateľa. Vyšetrenie vody na kúpanie sme vykonali na začiatku letnej sezóny 2020 v rámci štátneho dozoru, pričom sme odobrali 5 vzoriek vody, pri jej brehoch, hlavne v miestach kde sú situované autokempingy /ATC JAMI-Námestovo, Nábrežie-Námestovo, ATC Slanica-Námestovo, ATC Stará Hora-Tvrdošín, ATC Prístav-Tvrdošín/ a je predpoklad najvyššej koncentrácie kúpajúcich. Odber bol 18.06.2020, pričom vzorky vyšetrovali laboratória RÚVZ so sídlom v Žiline. Na základe predložených protokolov z vyšetrenia možno konštatovať, že odobraté vzorky vody na kúpanie spĺňajú požiadavky na jej kvalitu v zmysle vyhlášky MZ SR č. 308/202 Z. z., Príloha č.1 a voda je vhodná na kúpanie. Vzhľadom k poveternostným podmienkam a nestálemu počasiu na Orave, ako aj pomerne nízkej teplote vody, však kúpanie jej návštevníkmi je len za veľmi horúcich dní.

Najviac využívané prírodné kúpalisko je asi veľké jazero v Kraľovanoch-Rieke /štrkovisko/, z ktorého bude vzorka vody na vyšetrenie odobratá v pondelok 20.7.2020.

Využívané sú hlavne umelé kúpaliska – 2 termálne v Oraviciach, okres Tvrdošín a netermálne zariadenia – Aquarelax v Dolnom Kubíne, Mestská plaváreň v Tvrdošíne, ako aj sezónne zariadenia – vonkajšie bazény: Slanický dvor pri Námestove, Oravský Háj Brezovica, Penzión Kotva-Prístav a ďalšie. Aj väčšie ubytovacie zariadenia disponujú vnútornými bazénmi, vírivkami. Všetci ich prevádzkovatelia,  v zmysle platnej legislatívy, vyšetrujú kvalitu vody v bazénoch na vlastné náklady a zasielajú protokoly z vyšetrenia na RÚVZ so sídlom v Dolnom Kubíne, za účelom ich registrácie v Informačnom systéme o vode na kúpanie, ktorý je prístupný aj pre verejnosť /jeho časť/ na stránke [www.uvzsr.sk](http://www.uvzsr.sk), v časti Kúpaliská.

Po každom kúpaní vo vode na prírodnom kúpalisku je nevyhnutné vykonať očistu tela v pitnej vode, s použitím vhodných drogistických prípravkov, nakoľko aj keď je voda kvalitatívne vyhovujúca, obsahuje mikroorganizmy, príp. chemické látky, ktoré sa pri vyšetrovaní v zmysle legislatívy nesledujú, ale môžu byť príčinou kožných či tráviacich problémov.

Ing. Kráľová

Odborný radca

Hygiena životného prostredia